എം.വി.രാഘവനെ ആരു സംരക്ഷിച്ചു? നികേഷിനെ തള്ളി സഹോദരന് കണ്ണൂര്: എം.വി.രാഘവന് സി.പി.എം. വിട്ട സമയത്ത് കെ.പി.സി.സി. അധ്യക്ഷന് കെ.സുധാകരന് സംരക്ഷിച്ചുവെന്ന വാദത്തിനോട് യോജിക്കുന്നുവെന്ന് എം.വി.ആറിന്റെ മകന് എം.വി. രാജേഷ്. കണ്ണൂരില് മാധ്യമ പ്രവര്ത്തകരോടു സംസാരിക്കുകയായിരുന്നു അദ്ദേഹം. എം.വി.ആറിന്റെ മറ്റൊരു മകനായ എം.വി. നികേഷ് കുമാര് സുധാകരനെതിരേ രംഗത്തുവന്നിരുന്നു. എം.വി.ആര്. സി.പി.എമ്മില്നിന്നു പുറത്തുവന്ന സമയത്ത് അന്നത്തെ ഡി.സി.സി. പ്രസിഡന്റായ കെ.സുധാകരന് സംരക്ഷണമല്ല പിന്തുണയാണ് കൊടുത്തത്. രാഷ്ട്രീയമായി സുധാകരന് നല്കിയ പിന്തുണയെ സംരക്ഷണമെന്ന് പറയുന്നതില് തെറ്റില്ല. യു.ഡി.എഫ്. മന്ത്രിസഭയില് മന്ത്രിയാക്കിയും പോലീസ് സുരക്ഷ നല്കിയും അന്നത്തെ മുഖ്യമന്ത്രി കെ.കരുണാകരന് അദ്ദേഹത്തെ സംരക്ഷിച്ചിട്ടുണ്ട്. രാഷ്ട്രീയ പിന്തുണയും കെ.കരുണാകരന് നല്കിയെന്ന് രാജേഷ് പറഞ്ഞു. ഈകാര്യത്തില് നികേഷ് കുമാര് സംവാദം നടത്തുന്നതില് തെറ്റില്ല. രാഷ്ട്രീയത്തില് ആരോഗ്യപരമായ ചര്ച്ചകള് വേണം. പരിയാരം മെഡിക്കല് കോളജിന്റെ നടത്തിപ്പില് ഉയര്ന്നിട്ടുള്ള ആരോപണങ്ങള് അന്വേഷിക്കേണ്ടത് സര്ക്കാരാണ്. നടത്തിപ്പിലെ കെടുകാര്യസ്ഥതയാണ് ഇപ്പോഴുണ്ടായ പ്രശ്നങ്ങള്ക്കു കാരണം. 1986 ല് സി.പി.എം. എം.വി ആറിനെ പുറത്താക്കാന് കാരണമായ ബദല് രേഖ ശരിയാണെന്ന് കാലം തെളിയിച്ച കാര്യമാണ്. അതിനാലാണ് സി.പി.എം. എം .വി .ആറിന്റെ നയങ്ങള് ഇന്ന് അംഗീകരിക്കുന്നതിനോടൊപ്പം അദ്ദേഹത്തെ ആദരിക്കുന്നത്. 1986 ല് എം.വി .ആറിനെ പുറത്താക്കിയ നടപടി തെറ്റാണെന്ന് ഏറ്റു പറയാന് എം.വി.ആറിനെ ആദരിക്കുന്ന ഈ കാലഘട്ടത്തില് തയാറാകണം. ഒന്പതിന് രാവിലെ എട്ടു മണിക്ക് കണ്ണൂര് പയ്യാമ്ബലത്ത് എം.വി. ആര് ദിനാചരണത്തിന്റെ ഭാഗമായി പുഷ്പാര്ച്ചന നടത്തും. തുടര്ന്ന് പതിനൊന്നരയോടെ മഹാത്മ മന്ദിരത്തില് പൊതുസമ്മേളനവും നടക്കുമെന്ന് രാജേഷ് അറിയിച്ചു.